Line Barfod (EL), 2002-10-03:
Vi står i disse år midt i et valg om, hvad vej vi ønsker at gå, når vi skal vælge fremtidens samfund.
Regeringen arbejder hårdt på at gennemføre Farummodellen på landsplan.
Der er fuld fart på for at omdanne velfærdssamfundet til et markedssamfund, hvor offentlige funktioner skal styres som private virksomheder, hvor så meget som muligt skal privatiseres og unddrages demokratisk kontrol, og hvor der gives store gaver til vennerne i erhvervslivet.
Enhedslisten ønsker at gå en helt anden vej.
Vi vil have mere velfærd, mere frihed for mennesker, mere tid til menneskelig omsorg i stedet for bureaukrati og kontrol.
Vi vil have mere solidaritet og demokrati.
Regeringen udtaler gang på gang, at vi skal privatisere for at få mere effektivitet.
I Enhedslisten tror vi på, at de offentligt ansatte er dygtige og kompetente.
De offentligt ansatte gør et stort arbejde og udøver megen omsorg på trods af hårde arbejdsvilkår og dårlig løn.
Vi har i vores finanslovforslag foreslået, at der skal bruges 3 mia. kr. til efteruddannelse og til at hæve lønnen for sygeplejersker og social- og sundhedsassistenter, så vi kan tiltrække og fastholde det personale i sundhedsvæsenet, der er helt afgørende, hvis vi skal sikre en god behandling til alle.
I Enhedslisten vil vi give de ansatte friheden til selv at tilrettelægge arbejdet, så bliver det langt mere effektivt, og samtidig bliver arbejdsforholdene bedre, og vi undgår den meget store nedslidning, der er af de offentligt ansatte i dag.
De steder, hvor man har forsøgt at lade de ansatte tilrettelægge arbejdet selv, har der været gode resultater,
f.eks. ældreplejen i Skævinge Kommune.
Ansvaret blev lagt ud til tværfaglige selvstyrende grupper af pleje- og sundhedspersonale.
Resultatet var mere tilfredshed og bedre helbred blandt de ældre, mere tilfredshed og mindre sygdom blandt de ansatte og besparelser for kommunen.
Et andet eksempel er skolerengøringen i København, i Ballerup.
Rengøringspersonalet er organiseret i selvstyrende team, som i samarbejde med lærere og elever planlægger rengøringen.
Et tredje eksempel er parkafdelingen i Gentofte Kommune.
Her har gartnere og medhjælpere, smede og chauffører organiseret sig i selvstyrende grupper på tværs af fag med tilbud om efteruddannelse til alle.
Resultatet har været færre arbejdsskader og større tilfredshed blandt de ansatte.
Samtidig har kontroltilbuddet vist, at de gør arbejdet billigere, end et privat firma kunne gøre det.
Det er den vej, vi fra Enhedslistens side ønsker at gå i modsætning til regeringen, der ønsker privatisering, bureaukrati og kontrol.
Der er mulighed for at få råd til at fastholde og udvikle velfærden, hvis man vil tage pengene fra dem, der har mest.
Desværre går regeringen den modsatte vej og giver skattelettelser til erhvervslivet.
var han skatteminister og lod pengene fosse ud af statskassen.
Nu gør han det samme som statsminister.
Regeringens nedskæringer på Told og Skat vil føre til færre skatteindtægter på grund af mindre kontrol.
Når man har oplevet den nidkære jagt på almindelige mennesker, der mistænkes for at have betalt 1.000 kr. for lidt i skat, og som skal stå til regnskab oppe på skattekontoret, så virker det helt grotesk, at de store multinationale selskaber som Coca-Cola og McDonald's kan slippe helt for at betale skat på trods af milliardomsætning. Enhedslisten har længe krævet, at også de store multinationale skal betale skat.
Heldigvis har Venstreborgmesteren i Ribe Kommune, hr. Preben Rudiengaard, forstået problemet, og forhåbentlig kan han overbevise resten af Venstres folketingsgruppe.
Ribe kommunalbestyrelse har besluttet at boykotte Coca-Cola, fordi de ikke betaler skat og dermed ikke bidrager til fællesskabet.
Det ville være godt, hvis det eksempel kunne brede sig, og hvis regeringen kunne blive overbevist om, at også de store selskaber skal bidrage. Regeringen taler pænt om det frie valg, men det, man reelt gør, er bureaukrati og kontrol.
Enhedslisten foreslår, at man ophæver kravene om bureaukrati og i stedet anvender pengene til mere hjemmehjælp.
Et andet af regeringens såkaldte frie valg er regeringens lykkepose, hvor man lover 1,5 mia. kr. til sygehusene.
Reelt har det ført til en skævvridning og til nedskæringer på en række sygehuse, der hopper og springer uden at kunne få del i pengene, fordi kriterierne for at få del i pengene er sammensat så vanvittigt.
F.eks. kan man få del i pengene, hvis man vil gennemføre flere planlagte kejsersnit i stedet for naturlige fødsler.
Enhedslisten foreslår, at man i stedet fordeler pengene blandt sygehusene, så der også kan bruges penge på den største del af patienterne, som er dem, der kommer akut: de mange ældre, der ligger på de medicinske afdelinger; de psykiatriske patienter; kvinderne, der skal føde.
Vi ønsker et sundt offentligt sundhedsvæsen, hvor alle får den samme gode behandling uanset indkomsten, et sundhedsvæsen, der er under demokratisk kontrol og ikke styres af marked og profithensyn.
Derfor håber vi også, at vi kan få flertal for det forslag til vedtagelse, vi har fremsat i dag om at stoppe for salg og lukning af sygehuse.
Statsministeren talte om initiativer til at bryde den sociale arv, så flere bistandsklienter kan blive bankdirektører, men vi har ikke behov for flere bankdirektører.
Vi har behov for at give alle mennesker en reel mulighed for at styre deres eget liv og styre samfundet i fællesskab med andre.
Derfor skal vi sikre, at alle får en reel mulighed for at få en uddannelse og et arbejde og komme med i et socialt fællesskab.
Så længe regeringen skærer ned på uddannelse, viden, forebyggende socialt arbejde, så får vi ikke brudt den sociale arv. Hvis man virkelig ønsker at føre en politik for større lighed, så nytter det ikke, at man kun fokuserer på de få allerdårligst stillede grupper, som det er gået galt for, som alkoholikere, hjemløse og prostituerede.
Så skal man satse langt bredere.
Så skal man f.eks. sikre, at flere børn af ufaglærte arbejdere får mulighed for at gennemføre videregående uddannelser.
Tidligere i dag kunne vi høre Venstres ordfører, hr. Jens Rohdes, bud på at bryde den sociale arv.
Hvis et barn bliver mobbet i skolen, fordi barnet går i gammelt tøj og ikke har mad med, så er Venstres bud, at man skal indgå en kontrakt med forældrene og ansætte en hjemmehos'er til at hjælpe familien.
I Enhedslisten vil vi hellere give familien råd til at købe mad og tøj til barnet end at gøre den til social klient i et stift kontrolsystem.
Enhedslisten vil derfor fremsætte en række forslag, der kan sikre, at alle har nok at leve af, at der er ordentlige vilkår i daginstitutioner og skoler, og at alle kan få et arbejde.
Hvis ikke man er sikker på at have penge nok til husleje og mad, har man sjældent overskud til at blive rask, hvis man er syg, eller til at få en uddannelse eller til at støtte sine børn.
Og så hjælper nok så mange fine ord og klap på hovedet fra landets socialminister ikke det mindste, tværtimod.
Derfor foreslår Enhedslisten også, at der skal indføres 100 pct.s statsrefusion på alle overførselsindkomsterne
, så det ikke skal være kassetænkning, der afgør, hvordan man sætter ind, men at man derimod ser på det enkelte menneske, og hvad det enkelte menneske har af behov. Og vi vil komme med forslag, der kan gøre det nemmere for borgere, der er kommet i klemme i systemet, og som ønsker at kæmpe for deres ret, og som i dag som regel bliver fuldstændig slidt op i forsøget.
Vi ønsker at fjerne skatten på retfærdighed, så alle får råd til at anlægge en sag, og vi ønsker at forbedre borgernes retsstilling.
Regeringens forslag til arbejdsmarkedsreform vil straffe de arbejdsløse.
Desværre har vi hørt rygter om, at Socialdemokraterne vil være med til en reform.
Enhedslisten vil klart advare imod en reform, der betyder forringelser for de dårligst stillede, som regeringen har foreslået, f.eks. at ægtepar på kontanthjælp skulle have 1.000 kr. mindre om måneden, at folk i revalidering skulle have 2.500 kr. mindre, at de nyuddannede skal have sværere ved at få fuld dagpengeret.
Enhedslisten foreslår, at man går den anden vej og i stedet skaber reelle job, så alle arbejdsløse får mulighed for at få et arbejde.
I dag koster det ca. 190.000 kr. at holde en bistandsklient i live i aktiveringscirkusset.
Vi vil hellere bruge de penge til rigtigt arbejde med rigtig løn.
Der er brug for mange flere hænder til at yde omsorg, til at bygge boliger, til at skabe tryghed på stationerne og en lang række andre opgaver i velfærdssamfundet.
Lad os bruge de mange, der i dag ikke får lov til at arbejde.
Økonomi- og erhvervsministeren har været ude at efterlyse solidaritet hos lejerne, der har protesteret over, at de skal betale for, at der bliver bygget nye boliger.
Det er topmålet af hån og hykleri fra ministerens side, når han efterlyser solidaritet fra dem, der har mindst, samtidig med at han forgylder sig selv og andre boligejere. Frederiksbergs tidligere konservative borgmester, John Winther, advarede den 28. september i Politiken mod udsalget
af de almene boliger, da det uden tvivl vil føre til store sociale problemer.
Han opfordrede til at udvise rettidig omhu, inden man ødelægger boligformen for cirka 1 million danskere.
I stedet skal vi bygge flere boliger, og derfor vil vi foreslå, at der bliver bygget 10.000 nye boliger om året til familier, til ældre og til unge; boliger, der er til at betale.
Vi foreslår, at der bliver etableret en vinterbyggefond, og at man strammer investerings- og beskatningsreglerne over for de private investorer frem for at give dem skatterabatter og præmier.
Regeringen er i fuld gang med at sætte fart på opsplitningen af samfundet.
Når flygtninge og indvandrere bliver behandlet som andenrangsborgere med færre rettigheder end andre, giver det risiko for social uro.
Enhedslisten vil derfor fremsætte forslag, der går den anden vej, og som bekæmper diskriminationen i dag.
Uddannelse er Danmarks eneste råstof.
Vi lever af vores vidensniveau, og derfor skal udgifter til uddannelse ses som en investering i fremtiden.
Regeringen skærer ned på uddannelse og viden.
De med mindst uddannelse skal fremover betale for at uddanne sig, hvis ikke deres uddannelsesmuligheder helt er blevet skåret væk. Enhedslisten foreslår, at vi i stedet investerer flere penge i uddannelse og giver alle mulighed for løbende at få ny viden.
Alle skal have ret til løbende efteruddannelse.
Alle dele af uddannelsessystemet har i dag akut behov
for flere penge og for, at grønthøsteren bliver stoppet, så der bliver mulighed for at planlægge flere år ud i fremtiden.
Statsministeren nævnte ikke miljøet med ét ord i sin tale.
Det er, som flere har været inde på under debatten i dag, et klart udtryk for regeringens nedprioritering af miljøindsatsen.
Enhedslisten ønsker at sikre, at vores børn kan drikke vandet i vandhanerne og kan opleve levende fisk i havet.
Derfor ønsker vi, at landbruget skal ophøre med at være på støtten og på sprøjten.
Derfor vil vi give frihed til, at en mangfoldig økologisk omstilling kan brede sig på trods af fødevaremonopoler inden for slagterier, mejerier og fødevareforarbejdning.
Økologer skal have mulighed for at genåbne de mange lokale mejerier og slagterier, som de store monopoler har lukket.
Det vil også være langt bedre for den regionalpolitiske udvikling
I åbningstalen talte statsministeren om at gøre EU mere åbent og demokratisk.
Enhedslisten vil gerne tage statsministeren på ordet.
Vi har fremsat en række forslag, der skal skabe åbenhed og demokrati, og vi håber, at regeringen vil støtte de forslag, så vi kan komme et lille stykke ad vejen.
Når man ellers ser på regeringens udenrigspolitiske linje
, er det desværre hensynet til USA, der står skrevet med store bogstaver over det hele, og hensynet til handel.
Det står langt højere end hensynet til menneskerettigheder og demokrati.
Regeringen støtter USA's nye militærdoktrin om forebyggende angreb.
Man accepterer, at Tyrkiet udelukker en menneskerettighedsforkæmper fra at stille op til valg.
I Enhedslisten tror vi ikke på bomber som et middel til fred og demokrati, hverken terrorbomber, selvmordsbomber, eller når USA anvender bomber til at erstatte én diktator med en anden.
Hvis vi brugte bare en lille del af de mange milliarder, der i dag anvendes til bomber og militær, på i stedet at støtte udvikling og demokrati og konfliktløsning, så kunne der skabes varige løsninger. USA's nye militærdoktrin om forebyggende angreb er en fare for hele verdensfreden og et alvorligt angreb på opbygningen af en international retsorden.
Danmark burde gå forrest i kampen for menneskerettigheder i stedet for at være så følgagtig over for USA.
Vi burde holde fast i, at menneskerettigheder og respekten for demokratiet skal være det grundlæggende.
I stedet har vi gået med til terrorlister, hvor folk bliver dømt skyldige uden nogen mulighed for at forsvare sig og uden mulighed for at få det prøvet ved en domstol.
Det øger ikke ligefrem troen på, at menneskerettigheder og demokrati og retfærdighed er det, der bliver sat i højsædet i de vestlige lande. Enhedslisten foreslår, at vi i stedet støtter udviklingen af Den Internationale Straffedomstol, at vi forhøjer udviklingsbistanden, støtter kampen for fred og demokrati over hele verden, og at vi støtter kampen for at finde fredelige løsninger. Også i Danmark ønsker vi et samfund baseret på frihed, lighed og solidaritet.
Det er en folkelig modstand, som vi også har kunnet høre på Slotspladsen i dag.
Regeringen forsøger forgæves at benægte virkeligheden, forsøger at benægte, at det er regeringen, der er årsag til de mange nedskæringer, forsøger at sige, at der overhovedet ikke er nedskæringer.
Der bliver skåret ned på uddannelse, på daginstitutioner, på sociale institutioner for handicappede, psykisk syge, på krisecentre for voldsramte kvinder.
Der bliver skåret ned på de psykisk syge, på sundhedsvæsenet.
Alt bliver ramt, intet er fredet.
Og alle har forstået, at det er regeringen og Dansk Folkeparti, der er ansvarlige for den stramme økonomiske kurs, der er blevet lagt; de stramme aftaler, som kommuner og amter er blevet underlagt.
Enhedslisten vil gøre sit i kampen for at udvikle demokratiet og velfærden i stedet for at afvikle det, sådan som regeringen er i gang med.
Og så håber vi, at der også bliver tid og penge til kulturen, selv om det var fuldstændig fraværende i statsministerens tale.
Vi håber, at der er mange, der fremover får mulighed for at tage aktivt del i et kulturliv, og at der også vil være penge til den del af livet, for hvis ikke vi har noget glæde, hvis ikke vi har mulighed for sang og dans, så er det svært at klare sig, især i forhold til de sorte udsigter, der er i verden i øjeblikket.